ഒരുനാള് വരും, മുഖ്യമന്ത്രിയാകും: ചെന്നിത്തല ഹരിപ്പാട്: കേരളത്തിന്റെ മുഖ്യമന്ത്രിയാകാന് താന് ആഗ്രഹിച്ചിരുന്നുവെന്നും ഒരുനാള് താന് ലക്ഷ്യം നേടുമെന്നും രമേശ് ചെന്നിത്തല എം.എല്.എ. ഹരിപ്പാട് താജുല് ഉലമ എഡ്യൂക്കേഷണല് ആന്ഡ് ചാരിറ്റബിള് ട്രസ്റ്റിന്റെ ആഭിമുഖ്യത്തില് നടന്ന മെരിറ്റ് അവാര്ഡ് സമ്മേളനം ഉദ്ഘാടനം ചെയ്യവേയാണ് ചെന്നിത്തല മനസ് തുറന്നത്. തന്റെ ആഗ്രഹം നടന്നില്ലെങ്കിലും ആഗ്രഹിക്കുന്നത് നിറുത്തിയിട്ടില്ലെന്നും ഉന്നതിയിലെത്താന് വിദ്യാര്ത്ഥികള് സദാസമയവും ആഗ്രഹിക്കണമെന്നും വിദ്യാര്ത്ഥികള്ക്ക് മോട്ടിവേഷന് നല്കവേ അദ്ദേഹം വ്യക്തമാക്കി. മുഖ്യമന്ത്രിയാകാന് താന് ഇനിയും സ്വപ്നം കാണുമെന്നും അതിനായി പ്രയത്നിക്കുമെന്നും വിദ്യാര്ത്ഥികളും ഇതുപോലെ സ്വപ്നം കാണണമെന്നും അദ്ദേഹം കൂട്ടിച്ചേര്ത്തു. വിദ്യാര്ത്ഥികള് വിദേശ സര്വകലാശാലകള് തിരഞ്ഞെടുത്ത് അവിടങ്ങളില് സ്കോളര്ഷിപ്പോടുകൂടി പഠിക്കാന് ശ്രമിക്കണം. നമ്മെ കാത്തിരിക്കുന്ന അവസരങ്ങള് കണ്ടെത്തി അത് ഉപയോഗപ്പെടുത്താന് കഴിയണം. വെല്ലുവിളികളെ അവസരങ്ങളാക്കി മാറ്റാന് വിദ്യാര്ത്ഥികള്ക്ക് കഴിയണമെന്നും അദ്ദേഹം പറഞ്ഞു. ട്രസ്റ്റ് ചെയര്മാന് യു.എം. ഹനീഫ മുസ്ലിയാര് അദ്ധ്യക്ഷനായി.